Σε ομιλία του σε πανεπιστήμιο του Βελγίου την Τετάρτη, ο Πιέρ Μοσκοβισί εξέφρασε την εκτίμηση πως οι κοινωνικές επιπτώσεις στην Ελλάδα οφείλονται πρωτίστως στο γεγονός ότι πραγματοποιήθηκαν τα τελευταία τρία χρόνια διαρθρωτικές μεταρρυθμίσεις, τις οποίες θα έπρεπε να είχαν υλοποιηθεί τα τελευταία 15 χρόνια. Σε ό,τι αφορά το χρέος, ανέφερε ότι θα πρέπει να υπάρξουν ρυθμίσεις για την ελάφρυνσή του, τάχθηκε όμως κατά της ονομαστικής μείωσής του.

Παράλληλα, υπογράμμισε ότι η έξοδος οποιασδήποτε χώρας από το ευρώ θα οδηγούσε την ευρωζώνη σε αποσύνθεση.

Αναφερόμενος, τέλος, στο δεύτερο γύρο των προεδρικών εκλογών στη Γαλλία σημείωσε πως τίποτα δεν έχει κριθεί τονίζοντας ταυτόχρονα ότι ακόμα και σε περίπτωση ήττας της Μαρίν Λεπέν αν λάβει ποσοστό μεγαλύτερο του 40% θα είναι ένα πολύ αρνητικό μήνυμα.